18/03/2016 | Administración LocalMunicipal
A Pobra do Caramiñal
Aprobación definitiva do regulamento interno de acción voluntaria

Aprobación definitiva de regulamento Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de acción voluntaria do Concello da Pobra do Caramiñal, aprobado definitivamente polo Pleno da Corporación na sesión do 25 de febreiro de 2016, e que é do seguinte teor literal: “REGULAMENTO INTERNO DE ACCIÓN VOLUNTARIA DO CONCELLO DE POBRA DO CARAMIÑAL O voluntariado é unha forma de participación da sociedade na atención de necesidades na que conflúen a liberdade de actuación, a solidariedade e o altruísmo. Non se trata de deixar actuacións públicas que van seguir sendo necesarias, senón de encontrar un espazo de colaboración coa actuación privada que participe, nunha manifestación de solidariedade, na atención de necesidades que afectan á sociedade. Como forma de participación social preténdese o seu recoñecemento, promovendo e impulsando este voluntariado formal e desligando estas situacións de calquera forma de servizos retribuída. É necesario regular a relación entre as persoas voluntarias e a organización a través dun regulamento que ten como obxectivo dar acubillo a unha serie de accións voluntarias programadas e organizadas pola Administración Local de Pobra do Caramiñal, que permitan á cidadanía colaborar nas políticas municipais dende a calidade, a cooperación e solidariedade, así como complementar a desenvolvida por outras entidades de ámbito local ou superior. MARCO NORMATIVO A Carta Social Europea propón no artigo 14 estimular a participación dos individuos e das organizacións benéficas ou doutro tipo na creación e mantemento de servizos que contribúan ó benestar e desenvolvemento dos individuos e dos grupos na comunidade. A Constitución Española, no artigo 9.2, di que corresponde ós poderes públicos facilitar a participación de toda a cidadanía na vida social, cultural, económica e social. O Estatuto de Autonomía de Galicia no seu artigo 4.2 recolle en termos semellantes o precepto constitucional do artigo 9.2. da Constitución española, así como en disposicións sectoriais a normativa referida ó voluntariado, dirixida preferentemente a regular as relacións entre as persoas voluntarias e as entidades de voluntariado. Así, tanto a Lei 3/1987, do 27 de maio, de servizos sociais, como a Lei 13/2008, do 3 de decembro, de servizos sociais de Galicia, e o máis recente Decreto 99/2012, do 16 de marzo, polo que se regulan os servizos sociais comunitarios e o seu financiamento, reflicten disposicións que afectan ó voluntariado. A Lei 6/1996, do 15 de xaneiro, do Voluntariado, regulou por vez primeira, no ámbito estatal, o voluntariado no noso país, o que supuxo un fito importante no seu recoñecemento e fomento. Case vinte anos despois, esta Lei vese desbordada pola realidade da acción voluntaria e se fai necesario un novo marco xurídico que responda adecuadamente a configuración e ás dimensións do voluntariado nos comezos do século XXI. Nese contexto, a nova Lei estatal de voluntariado (Lei 45/2015, do 14 de outubro) aposta por un voluntariado aberto, participativo e interxeracional que combina, co necesario equilibrio, as dimensións de axuda e participación, sen renunciar á súa aspiración á transformación da sociedade e enfocado máis á calidade que a cantidade. Esta Lei da cobertura a unha acción voluntaria sen adxectivos, sen excluír, ningún ámbito de actuación nos que nestes anos se consolidou a súa presenza e favorece que poida promoverse non só no Terceiro Sector, senón noutros ámbitos máis novidosos, como son as empresas, as universidades ou as propias Administracións públicas. A nivel autonómico, a Lei 10/2011, do 28 de novembro, de Acción Voluntaria, establece como obxecto a ordenación e o fomento da participación solidaria e altruísta da cidadanía nas actividades de acción voluntaria organizadas por entidades de acción voluntaria ou directamente pola Administración autonómica ou pola Administración local para o desenvolvemento de programas concretos. ARTIGO 1.–OBXECTO DO REGULAMENTO.1.–É obxecto do presente regulamento establecer as normas e funcionamento interno das actividades do voluntario determinando o procedemento de incorporación e desvinculación das persoas voluntarias aos programas e as actuacións.2.–Son principios xerais deste regulamento os seguintes:  Recoller e canalizar as inquedanzas dos veciños e veciñas que desexen realizar actividades voluntarias en beneficio da comunidade.  Responsabilizar ós/ás voluntarios/as na cobertura das necesidades sociais, mediante o fomento do voluntariado, e a formación permanente tanto básica como específica.  Apoiar a solidariedade e a implicación de maneira activa dos veciños no desenvolvemento do benestar social e da calidade de vida no Concello da Pobra do Caramiñal.  Fomentar a vida asociativa no ámbito do benestar social.  Facer fronte ás diferentes necesidades que se observen, sobre todo, o apoio a persoas que se atopen en desvantaxe social ou risco de exclusión social.  Previr, anticipadamente ó problema e actuando sobre as diferentes situacións que produzan exclusión ou marxinación.  Promover o cambio social e a eliminación das desigualdades. ARTIGO 2.–ÁMBITO DE APLICACIÓN. O presente Regulamento será de aplicación ós programas, proxectos ou actuacións de voluntariado que, no seu termo municipal ou fóra del, promova e desenvolva directamente o Concello e/ ou as entidades públicas que dependan del ou das que forme parte. Quedan excluídas, polo tanto, do seu ámbito de aplicación os programas, proxectos ou actuacións de voluntariado desenvolvidos por outras organizacións públicas ou privadas, aínda que foran promovidos ou financiados, total ou parcialmente, polo Concello. ARTIGO 3.–CONCEPTO DA ACCIÓN VOLUNTARIA.1.–Enténdese por acción voluntaria municipal, ós efectos do presente Regulamento, o conxunto de actividades de interese xeral desenvolvidas por persoas físicas, sempre que estas accións cumpran os seguintes requisitos: a) Que se trate dunha decisión libremente adoptada e non traia causa dunha obriga ou dun deber xurídico. b) Que se execute fóra do ámbito laboral, profesional, funcionarial ou mercantil ou de calquera outro tipo de relación retribuída. c) Que a acción voluntaria se leve a cabo sen contraprestación económica, sen prexuízo do dereito ó reembolso dos gastos que esta acción poida ocasionar ou dos recoñecementos que correspondan d) Que se leve a efecto en función de programas concretos promovidos polo Concello.2.–As actividades realizadas por persoas voluntarias non poderán substituír en ningún caso o traballo remunerado ou a prestación de servizos profesionais retribuídos.3.–Non terán a consideración de actividades de voluntariado as seguientes: a) As illadas ou esporádicas, periódicas ou non, prestadas á marxe de entidades de voluntariado. b) As executadas por razóns familiares, de amizade ou de boa veciñanza. c) As que se realicen en virtude dunha relación laboral, funcionarial, mercantil ou de calquera outra mediante contraprestación de orden económico ou material. d) Os traballos de colaboración social aos que se refire o Real Decreto 1445/1982, do 25 de xuño, polo que se regulan diversas medidas de fomento do emprego. e) As becas con ou sen prestación de servizos ou calquera outra actividade análoga cuxo obxectivo principal sexa a formación. f) As prácticas non laborais sen empresas ou grupos empresariais e as prácticas académicas externas. ARTIGO 4.–FUNCIÓNS DAS PERSOAS VOLUNTARIAS. As funcións das persoas voluntarias no marco da institución municipal concrétanse en: a) Participación no deseño e avaliación dos proxectos e/ou actuacións nas que se incorpore. b) Participación no deseño e/ou divulgación das campañas que se poñan en marcha relacionadas co voluntariado. c) Realización das actividades propias dos proxectos ós que estea adscrito. ARTIGO 5.–LÍMITES Á ACCIÓN VOLUNTARIA.1. A realización de actividades de voluntariado non poderá ser causa xustificativa de extinción do contrato de traballo.2. A realización de actividades de voluntariado tampouco poderá substituír ás Administracións públicas no desenvolvemento de funcións ou na prestación de servizos públicos aos que están obrigadas pola lei. ARTIGO 6.–COMPATIBILIDADE DA ACCIÓN VOLUNTARIA. Os traballadores por conta allea e os empregados públicos, só poderán realizar actividades de voluntariado fóra da xornada laboral, sen prexuízo do establecido no apartado 2 do artigo 20 da Lei 45/2015, do 14 de outubro, de voluntariado. ARTIGO 7.–REQUISITOS DA PERSOA VOLUNTARIA. As persoas físicas que soliciten a súa incorporación coma voluntarias na organización municipal de voluntariado de A Pobra do Caramiñal, deberán reunir estes requisitos: a) Ser maior de idade. b) Residir e estar empadroados no concello de A Pobra do Caramiñal e, excepcionalmente, noutros municipios. c) Posuír un perfil axeitado para as tarefas encomendadas e o colectivo ou usuarios obxecto das intervencións. d) Garantir a necesaria aptitude psicolóxica e física en relación ás tarefas a desenvolver. ARTIGO 8.–DEREITOS DA PERSOA VOLUNTARIA. a) Ser tratada sen ningún tipo de discriminación con respecto da súa liberdade, dignidade, intimidade e crenzas. b) Ser informada e formada, particularmente en materia de prevención de riscos, e a desenvolver a actividade voluntaria nas condicións de seguranza, hixiene e saúde que a súa natureza e características reclamen. c) Dispoñer dunha acreditación que recoñeza a súa condición de persoa voluntaria. d) Recibir a información, formación, asesoramento, apoio técnico e medios materiais necesarios para o desenvolvemento das actividades e tarefas que se lles asignen. e) Participar de xeito activo na planificación, o deseño, a execución e a avaliación dos programas nos que participe. f) Acordar libremente coa entidade o contido e condicións da súa actividade voluntaria, podendo variar as súas características de permitilo as circunstancias. g) Estar asegurada mediante póliza que cubra tanto os riscos de accidentes como por danos e perdas causados a terceiros, derivados directamente da súa acción voluntaria. h) Ser reembolsada ou compensada polos gastos realizados no desenvolvemento das súas accións voluntarias. i) Recibir certificación da súa participación nos programas e proxectos de acción voluntaria e a que o devandito certificado se remita ao Rexistro de Acción Voluntaria para os efectos de poder acreditar o seu historial de experiencias na acción voluntaria. j) Obter o cambio de programa asignado cando existan causas que o xustifiquen, dentro das posibilidades da entidade. k) Renunciar libremente, logo de aviso, á súa condición de persoa voluntaria. l) Calquera outro dereito recoñecido no resto do ordenamento xurídico, especialmente na Lei 10/2011, de acción voluntaria da Comunidade Autónoma de Galicia. ARTIGO 9.–DEBERES DA PERSOA VOLUNTARIA. a) Realizar a súa actividade conforme ao establecido neste Regulamento. b) Observar as medidas de saúde e seguranza que se adopten. c) Gardar a debida confidencialidade sobre a información recibida e coñecida no desenvolvemento da súa actividade voluntaria. d) Actuar de forma dilixente, coordinada, responsable e solidaria no desenvolvemento da actividade voluntaria, realizándoa conforme ás normas e principios establecidos neste Regulamento. e) Participar nas actividades formativas que se entendan necesarias para un axeitado desenvolvemento da acción voluntaria. f) Respectar os dereitos das persoas destinatarias da súa acción voluntaria e das demais persoas voluntarias coas que colabore. g) Cumprir os compromisos adquiridos coa entidade, respectando os fins, obxectivos e normativa interna. h) Rexeitar calquera contraprestación que poida recibir pola súa actividade. i) Utilizar debidamente a acreditación que identifica a súa condición de persoa voluntaria e os distintivos da entidade, así como proceder á súa devolución cando finalice a actividade. j) Coidar e facer bo uso dos recursos que se poñan á súa disposición para o desenvolvemento das actividades. k) Notificar a renuncia á súa condición de persoa voluntaria coa antelación previamente acordada co fin de que se poidan adoptar as medidas necesarias para evitar prexuízos para as actividades en que participen e os colectivos aos que estas se dirixan. l) Os demais deberes establecidos no ordenamento xurídico, especialmente na Lei 10/2011, do 28 de novembro, de acción voluntaria da Comunidade Autónoma de Galicia. ARTIGO 10.–DEREITOS E OBRIGAS DA ENTIDADE RESPONSABLE DOS PROGRAMAS DE VOLUNTARIADO.1.–As entidades de acción voluntaria teñen dereito a: a) Elaborar as súas propias normas de funcionamento interno atendendo principios democráticos e participativos. b) Seleccionar as persoas voluntarias de acordo coa natureza e as características da tarefa que deban desenvolver e de acordo coas normas establecidas no seu estatuto de funcionamento interno. c) Suspender a colaboración das persoas voluntarias que infrinxan o seu compromiso. d) Concorrer ás medidas de fomento da actividade voluntaria efectuada polas administracións públicas ou entidades privadas. e) Calquera outro dereito recoñecido polo resto do ordenamento xurídico referido á acción voluntaria.2.–O Concello de Pobra do Caramiñal, ou entidade pública dependente del ou da que forme parte que promova e desenvolva programas de voluntariado, estará obrigado a: a) Informar ás persoas voluntarias sobre os fins e o réxime de funcionamento interno da entidade de acción voluntaria. b) Cubrir os gastos das persoas voluntarias derivados do desenvolvemento da súa actividade voluntaria. c) Impedir que se substitúan, a través das actividades que realicen as persoas voluntarias, postos de traballo que deban ser retribuídos. d) Cumprir os acordos establecidos coas persoas voluntarias no seu compromiso de colaboración. e) Facilitarlles ás persoas voluntarias unha acreditación que as habilite e identifique para o desenvolvemento da súa actividade. f) Expedir, logo da solicitude da persoa interesada, un certificado que acredite a súa condición de persoa voluntaria con indicación de datas, duración e prestación efectuada nos programas nos que participou. Por pedimento da persoa interesada, e logo de autorización de cesión dos seus datos persoais, remitiráselle unha copia desta certificación ó Rexistro de Acción Voluntaria. g) Garantirlles ás persoas voluntarias a realización das súas actividades nas debidas condicións de hixiene e seguranza, en función da súa natureza e características, así coma o establecemento das pertinentes medidas de prevención de riscos. h) Subscribir unha póliza de seguros que cubra ás persoas voluntarias dos riscos de accidentes derivados do desenvolvemento da actividade voluntaria, así coma ós terceiros por danos e perdas eventualmente causados polas persoas voluntarias no exercicio da devandita actividade. i) Facilitar a participación das persoas voluntarias na elaboración, no deseño, na execución e na avaliación dos programas nos que interveñan. j) Redactar anualmente unha memoria e un plan de actividades co contido que se estableza regulamentariamente. k) Levar un rexistro interno de altas, baixas e outras incidencias nas que se poidan atopar as persoas voluntarias, con especificación dos programas e os proxectos nos que colaboran e a natureza das actividades que desenvolven. l) Garantir a información, a orientación, a formación e o asesoramento adecuado das persoas voluntarias que colaboren coa entidade para acadar a maior eficacia na súa actividade, así como dotalas dos medios precisos. m) Promover a eficiencia na asignación e na utilización dos recursos públicos. n) Efectuar o seguimento e a avaliación das actividades programadas. o) Cumprir as restantes obrigas que deriven do establecido no resto do ordenamento xurídico. ARTIGO 11.–ORGANIZACIÓN DO PROGRAMA DE ACCIÓN VOLUNTARIA.1.–Requisitos das persoas voluntarias. Poderán ser persoas voluntarias todas aquelas persoas físicas maiores de idade, e as menores a partir dos 14 anos debidamente autorizadas polas persoas que ostenten a patria potestade ou titoría, ou da institución que os teña ao seu cargo, con respecto en todos caso á vontade da ou do menor. Asemade deberán cumprir os requisitos de acceso pertinentes, nos que se especifiquen a dispoñibilidade horaria e o perfil persoal así coma os coñecementos e a formación necesaria para participar nos programas de voluntariado.2. Requisitos da incorporación da persoa voluntaria. a) A incorporación da persoa voluntaria ó programa farase sempre previa solicitude por escrito da persoa interesada. b) O servizo municipal de Benestar Social, responsable do programa fará a valoración oportuna co obxectivo de asignar as persoas voluntarias aos proxectos máis axeitados, tendo en conta os intereses persoais do voluntario/a, o seu perfil e as necesidades propias de cada proxecto. c) A incorporación formalizarase por escrito, mediante un acordo de colaboración no que se establezan o carácter altruísta da relación, a suxeición ao réxime legal da acción voluntaria, os dereitos e deberes de ambas partes, a identificación da persoa responsable do programa no que se integre a persoa voluntaria, os programas ou actividades nas que a persoa voluntaria se compromete a colaborar así coma o tempo de dedicación e a duración do compromiso, a información sobre as posibilidades de acreditación da súa participación como persoa voluntaria, os fins e obxectivos da entidade, o prazo de antelación con que a persoa voluntaria lle deberá comunicar ó concello a súa renuncia ao compromiso, os mecanismos de control e supervisión das actividades, a formación necesaria para o desenvolvemento de programas, proxectos ou actividades específicas, a obriga de confidencialidade dos datos persoais e información á que teña acceso a persoa voluntaria no desenvolvemento da súa actividade e as causas que motivarían a exclusión da persoa voluntaria e a escisión do vínculo co Concello.3. Requisitos da acreditación da persoa voluntaria. a) As persoas voluntarias disporán dos distintivos que acrediten a súa condición. b) A acreditación será expedida polo Concello e conterá os datos identificativos da persoa voluntaria. c) A persoa voluntaria devolverá a acreditación persoal ó Concello ó remate do seu compromiso.4. Pólizas de seguro. Subscribirase, con cargo ó Concello, unha póliza de seguro que cubra os riscos derivados da acción das persoas voluntarias, tanto a responsabilidade civil derivada das súas actuacións coma os accidentes que poidan sufrir no desenvolvemento da súa actividade voluntaria.5. Baixas das persoas voluntarias no programa a) A relación de colaboración voluntaria co programa de voluntariado municipal finalizará:  A petición propia por parte da persoa voluntaria con un mínimo de 15 días de antelación.  Por declaración de incapacidade.  Por estar inhabilitado/a para o exercicio de cargos públicos por sentencia firme.  Por exclusión do programa ou ausencia de calquera requisito de acceso á incorporación da persoa voluntaria.  Pola inobservancia do establecido na Lei 10/2011 de Acción Voluntaria. b) Considérase baixa temporal a ausencia inferior a 3 meses que teña motivos xustificados e que fora comunicada oportunamente. c) Será causa de baixa definitiva a petición da persoa interesada, a non comparecencia da mesma por un tempo superior a 4 meses, sen causa xustificada, á actividade que teña asignada, ou o incumprimento, con carácter grave ou reiterado, dos deberes ós que se compromete mediante o acordo de colaboración. d) Acordada e notificada a baixa á persoa interesada, procederase ó reintegro da acreditación. e) En todo caso expedirase, previa petición da persoa interesada, un documento no que consten os servizos prestados.6. Dos Proxectos de voluntariado. O Concello de Pobra do Caramiñal promoverá proxectos de voluntariado nas seguintes áreas: a) de Voluntariado Social. b) de Voluntariado Medioambiental. c) de Voluntariado Cultural. d) En aquelas outras que sexan identificadas e consideradas de interese. Os proxectos serán propostos e redactados polos departamentos correspondentes en función da materia concreta e estarán coordinados co Departamento de Benestar Social, e contaran coa dirección especifica sobre as actividades a desenvolver dos técnicos correspondentes en virtude da súa especificidade.7. Mecanismos de control e supervisión. a) O departamento ou servizo responsable do programa de voluntariado municipal levará a cabo o seguimento e a avaliación da acción voluntaria. b) No caso de incumprimento dos deberes adquiridos no acordo de colaboración, en especial no que faga referencia á atención das persoas beneficiarias dos programas ou actividades, poderase sancionar a conduta da persoa voluntaria e no seu caso excluíla do programa, sempre que incorra nalgunha das causas previstas neste artigo. ARTIGO 12.–FORMACIÓN DAS PERSOAS VOLUNTARIAS. Co obxectivo de conseguir que a acción voluntaria poida ser de calidade, levaranse a cabo accións formativas en tres liñas de actuación: a) Formación básica. b) Formación específica. c) Outras actividades formativas: obradoiros, charlas, conferencias, etc. ARTIGO 13.–REXISTRO MUNICIPAL DA ACCCIÓN VOLUNTARIA. Créase, baixo a dependenza da Concellería de Servizos Sociais, un rexistro de voluntarios/as, con respecto á normativa de protección de datos de carácter persoal, no que constarán os datos das persoas voluntarias que se indican: a) Número de voluntario/a. b) Apelidos e nome e número DI. c) Formación recibida. d) Data de alta e data de baixa. e) Programas nos que colabora. f) Horas de colaboración en cada un dos programas. ARTIGO 14.–USO DA LINGUA GALEGA E DUNHA LINGUAXE NON SEXISTA. O persoal que coordina o programa municipal de voluntariado do Concello de a Pobra do Caramiñal utilizará, como norma xeral, a lingua galega, tanto na súa función laboral como nas relacións coas persoas voluntarias e usuarias así como coa administración. Así mesmo, empregarase sempre unha linguaxe non sexista DISPOSICIÓN ADICIONAL ÚNICA A realización de actividades de voluntariado no ámbito de protección civil se regulará pola súa normativa específica, aplicándose a Lei 45/2015, do 14 de outubro, de Voluntariado, con carácter supletorio. DISPOSICIÓN FINAL PRIMEIRA En todo o non expresamente contemplado no presente regulamento de estará ao disposto na Lei 10/2011, do 28 de novembro, de Acción Voluntaria de Galicia e na Lei 45/2015, de 14 de outubro, de Voluntariado. DISPOSICIÓN FINAL SEGUNDA O presente Regulamento entrará en vigor tras a súa aprobación definitiva, unha vez publicado integramente no Boletín Oficial da Provincia e transcorrido o prazo a que se refire o art.65.2 da Lei 7/85, do 2 de abril, reguladora das bases do réxime local, permanecendo en vigor ata a súa modificación ou derrogación expresa.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso-administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da Xurisdición Contencioso-Administrativa. A Pobra do Caramiñal, 9 de marzo de 2016. O alcalde Asdo.: José Luis Piñeiro García